In nomine sancte et individue Trinitatis. Nous Jehans, cuens de Bourgoigne et sires de Salins, faisons savoir à touz... que, come nous aions, à nostre bon senz et en nostre bone memoire, devisé, doné et outroié à noble baron Hugue, conte palatin de Bourgoigne, nostre ainnez fil de nostre premiere fame, sa partie de noz biens et de nos tenours et de nostre signorie, après nostre decest, nous volons, outroions et prometons, par nostre soirement fait sus sains evangiles corporelment, pour nous et pour noz hoirs, à tenir et garder la devise et la partie que fait li avons, et volons qu’elle soit tel come ele est divisée et contenue es lettres que il a de nous, que de ce furent faites devant ces presentes lettres, laquel devise et laquel partie lidiz Hugues, nostre ainnez fil, a pris à gré par nostre priere et par nostre requeste, et nous a promis come loial fil, par son soirement, que il, outre la partie que devisé li avons, pour ce que il est ainnez et pour le grant mariaige de deniers, d’avoir et de terre que de sa mere nous remest, ne demandera nulle chose ne fera demander en nulle maniere pour partie es autres enfant que nous avons et aurons de noz autres fames. Et après, con nous aions eu consoil de proudomes et de saiges que li enfanz de noz autres doux fames doivent partir par moy nostre remanant, pour bien, pour pité et pour ce que contenz ne naisse entr’aux, nous devisons, en nostre boen senz et en nostre bone memoire, les parties de noz autres enfant que nous avons et aurons de noz autres fames esposées, c’est à savoir de la contesse Ysabel, nostre seconde fame, qui fut fille mons. Robert de Courtenay, et de la contesse Lore, qui est nostre tierce fame esposée, qui fut fille mons. Symon de Conmercey, en tel maniere que nous donons et outroions pour partie à Jehan, nostre ainnez fil de la contesse Ysabel, le chestel de Bracon et le borc, si come il se porte dois Feruse envers Bracon, et le parc dessus Bracon, si come il est, jusques à la porte de Bracon, avec ce qui y siet, et li donons la maison que nous avons fait en nostre bourc de Salins, ou chasal qui fut Estevenin le Fevre. Et à Estevenet, nostre fil, qui fut nez après ledit Jehan de ladite Ysabel, donons en sa partie le chestel de Rochefort et les appendises, et le chestel de Montenot et la tour de la Fontaine Benoite, qui est delez les murs de Salins, en coste Saint-Anathoile. Et à Perrin, nostre tierz fil de ladite Ysabel, donons et outroions, pour partie, Valampoliere et ce qui apent, et Chestelbelin et la fort maison devant, qui a nom Graimbert. Et es enfanz que nous avons et aurons de la contesse Lore devantdite donons et outroions, pour lour partie, le chestel de Chalamont et le val de Meges et ce qui apent; et avez ce lour donnons le chestel de Monmaour et les abergement de Faloise et la combe dou Fraigne, et quanque nous avons establi et estaublirons apartenir à cesdiz leus, et lour donons à Salins une fort maison, qui a nom Chestelguyon. A Montenout volons que appende quanque nous avons, en fiez, en demeneures et en garde, tanque lay où li territoire de Cernans devers Salins faut, si que Cernans en est, et quanque nous avons, en fiez et en demeneures et en garde, dois la Froide-Fontaine, qui est entre l’ospital de Chalemont et Vilers, senz lesdiz abergement et ladite combe, que doné avons es enfant que nos avons et aurons de ladite Lore. Cil qui tanra Bracon ne puet crestre le chestel ne le borc de Bracon, fors que par anqui où fermé sont. Cil qui tanra Chestelbelin se puet crestre de forteresce, par devers Clucey, tan come luy plera, et par devers Salins noient. Cil qui tanra la maison de la Fontaine Benoite se puet crestre de fermeté, par domaiges rendant, tanque à quarante piez de la voie que va vers Saint-Anathoile, par desus la vigne Vuillemet Senebron, et tanque à quarante piez dou vergier à tresorier [de Besençon]. Cil qui tanra Chestelguyon se puet crestre de fermeté, tanque ou cemetiere de Saint-Anathoile et tanque à curtil mons. Perron de Ceys et tanque à cultiz mons. Colin Petit Cusin, par domaiges rendant. Après, volons et comandons que li enfanz que nous avons de la devantdite Ysabel et cil que nous avons et aurons de ladite Lore, partent par my toutes noz autres rentes que nous avons denz les murs de Salins, save trois mile livrées de rente que lidiz Hugues, nostre fil, doit avoir ou puiz de Salins, en sa partie que de nous aura, après nostre decest, don nous avons retenuz six cenz livrées de rente, par son outroy, pour faire nostre volunté, et come il est contenuz es lettres que de luy en avons. Et volons et comandons que il partent par my les fiez dou poeyz et les chasez et la signorie de la vile; et le remanant de la signorie de Salins et le remanant des maeries et des prevotés, denz les murs et fuers des murs, et les vignes et les prez que nous avons denz le val de Salins, et les homes que nous avons ou bourc le conte de Bourgoigne, volons que il partent par my. Et volons et comandons que cil de noz enfant des devant nommées fames, c’est à savoir de la contesse Ysabel et de la contesse Lore, qui plus aura fuers des murs de Salins, en homes et en rentes, es parties que devisé lour avons, se li autre ou acun d’aux se plaignoient, face recompensacion et torne es autres en sa partie dou puiz de Salins, à l’esgart des proudomes. Et si ansi estoit que nostre enfant de ladite Ysabel, c’est à savoir Jehans, Estevenet et Perrins, eussent sospeçon que la partie que nous devisons et donons à noz enfant de ladite Lore vaulsit myaux que la lour partie, nous volons que li trois enfant, Jehans, Estevenet et Perrin, s’acordoient tuit troy ensamble, que il preignent pour la lour partie cy dessus devisée la partie que devisé et doné avons à noz enfant de ladite Lore, et cinc cenz livrées de terre davantaige ou puiz de Salins, de la partie es enfant que ladite Lore a de nous et aura. Et est à savoir que nous retenons en nostre pooir les fiez de la signorie de Salins et ces de la signourie que nous muet dou conte Estevenon, nostre pere, que devisé, doné, departi ne ordoné n’avons, pour ordener, departir et deviser bien et loialmant entre nostre ainnez fil Hugue, conte palatin de Bourgoigne, et nouz autres enfant que nous avons et aurons de noz autres doux fames, c’est à savoir de la contesse Ysabel et de la contesse Lore devantdites. Et volons et comandons que tuit nostre hoir, chescun selon ce que il tanra de nostre heritaige, soient tenuz de paier noz aumones et noz debtes et de emender noz clains, et de outroier et garantir les fiez que doné avons à ces cui doné les avons. Et se de noz enfanz devantdiz de ladite Ysabel moroit li uns senz hoir de son cors, nous volons que li autre duit partent l’eschoite entre aux, et nostre ainnez fiz de ladite Ysabel ait adès Bracon; et se li dui moroient senz hoir de lour cors, le tierz ait l’eschoite; et se il moroient tuit troi senz hoir de lour cors, Blanche, nostre fille de ladite Ysabel, ait l’eschoite; et se nostre quatre enfanz de ladite Ysabel moroient tuit senz hoir de lour cors, l’eschoite remanroit es enfanz que ladite Lore auroit de nous. Et ansi [se] des enfanz que ladite Lore a de nous et aura moroit li uns senz hoir de son cors, l’eschoite saroit à ces qui demoroient ou à celuy qui demoroit; et se il moroient tuit senz hoir de lour cors, nous volons que li echoite revenit à noz hoirs de ladite Ysabel. Et se Jehanz, nostre fil [ainnez] de ladite Ysabel, descordoit de nostre devis devantdit, nous volons que li devantdit Hugues, cuens de Bourgoigne, et la contesse, sa fame, aient et preignent, avec Bracon et avec le bourc de Bracon et le parc dessus Bracon, mil livres d’estevenens l’an, pour lour costes de la garde de Bracon, en la rente que devisé et doné avons à devantdit Jehan à Salins et ou puiz de Salins, et pour les domaiges que receu auroient pour ledit descors, tanque lidiz Jehans fut revenuz à nostre devis devantdit, et le remanant de la partie doudit Jehan partiroient entre auz Estevenet et Perrin, nostrediz fil, quant il auroient agranté et juré à tenir les parties et nostre devis devantdit. Et se lidiz Estevenet et Perrin ne voloient louer nostre devis, tel con il est contenuz es lettres que faites en sunt, nous volons et comandons que cil qui tanroit les forteresces que devisé lour avons en lour partie, c’est à savoir Valampolieres, Montenout, Chestelbelin, Grimbert et la tourt de la Fontaine Benoite, juroient sur sains [evangiles] à conte et à la contesse de Bourgoigne devantdit que il lesdites forteresces ne rendroient ne à Estevenet ne à Perrin devantdiz, ne [à] autruy pour lour, tanque il aient outroié et juré nostre devis devantdit, ensi come noz lettres que faites en sunt le contienent, et que il feront joir le devantdit conte et la contesse de Bourgoigne et noz enfanz de ladite Lore et à (sic) celui qui à nostre devis s’acorderoit, de la partie celui qui descorderoit de nostre devis, chescun selon ce que il auroit receu de domaiges pour ledit descort. Et volons et requerons que nostre redoté sires Willames, par la grace de Deu, arcevesques de Besençon, et quiconques après luy sera arcevesques de Besençon, soit execoutours de cel devis, con fait et ordené avons de nozdiz enfanz, ensi con il est contenuz en ces lettres et es autres qui faites en sunt; et li prions et requerons que il excommunioit ces ou celui de noz enfanz qui contre nostre devantdiz devis iront. Et en tesmoint de ces choses, avons nous fait seler ces presentes lettres de nostre seal et dou seal à religious abbés de Rosieres. Ce fut fait en l’an de l’incarnacion Nostre Signour mil et dous cenz et sexante, l’endemain de la circoncision Nostre Signour.